Jõulureklaam lumisel talveteel kulgeva tuledesäras furgooniga võlus mind ära juba aastaid tagasi ja suudab minus praegugi lapsemeelsust esile manada - ae, päkapikk, kus sa koperdad, et sa minu sussi üles ei leia? Kui räägime reklaamist kui unistuse müümisest, siis jõuluunistuse loomisega on reklaamimeistrid siin otse kümnesse põrutanud. Veel meenub mulle, et kui ajakirjanikust  sõbranna kord lastekodulastest südamliku loo kirjutas, saatis Coca-Cola lastekodusse oma jõulukaravani, just sellise, nagu reklaamis nähtud. Lapsed olid lummatud. On see hea või halb, mine tea - Coca-Colast kui väidetavast hambaröövlist on ju räägitud õudseid lugusid. Samas, oskus oma tootega siduda positiivset emotsiooni teeb siinkohal lausa kadedaks. Geniaalne turundus.